b'\n_START_ARTICLE_\nMaria Kahelin\n_START_PARAGRAPH_\nMaria Kahelin (20. helmikuuta 1867 Jyv\xc3\xa4skyl\xc3\xa4 \xe2\x80\x93 21. hein\xc3\xa4kuuta 1936 Jyv\xc3\xa4skyl\xc3\xa4) oli kuurojen koulun opettaja ja johtaja._NEWLINE_Kahelinin vanhemmat olivat Jyv\xc3\xa4skyl\xc3\xa4n lyseon rehtori Karl Henrik Kahelin ja Anges Charlotta Aejmelaeus. Kahelin valmistui tytt\xc3\xb6koulusta 1883, Jyv\xc3\xa4skyl\xc3\xa4n opettajaseminaarista 1889 ja suoritti kasvatusopin tutkinnon Helsingin yliopistossa 1897 sek\xc3\xa4 tietopuoliset ja k\xc3\xa4yt\xc3\xa4nn\xc3\xb6lliset kokeet kuuromykk\xc3\xa4inkoulujen opettajan ja johtajattaren virkoja varten 1897. H\xc3\xa4n auskultoi kuurojen opetusta sen j\xc3\xa4lkeen 1899 Tukholmassa, G\xc3\xa4vless\xc3\xa4, Karlskronassa ja K\xc3\xb6\xc3\xb6penhaminassa._NEWLINE_Kahelin toimi kansakoulunopettajana Pet\xc3\xa4j\xc3\xa4vedell\xc3\xa4 1889\xe2\x80\x931890, valmistavassa koulussa Jyv\xc3\xa4skyl\xc3\xa4ss\xc3\xa4 1890\xe2\x80\x931895, pastori Ernesti Luoman ja Helena Luoman perustamassa valtion Jyv\xc3\xa4skyl\xc3\xa4n kuuromykk\xc3\xa4inkoulussa 1895\xe2\x80\x931899. Sen j\xc3\xa4lkeen h\xc3\xa4n oli Pietarsaaren ruotsinkielisen kuuromykk\xc3\xa4inkoulun johtajattaren Anna Heikelin kuoltua vuodesta 1899 koulun johtajatar._NEWLINE_Kahelinilla oli useita luottamusteht\xc3\xa4vi\xc3\xa4. H\xc3\xa4n oli \xc3\x96stens\xc3\xb6n turvakodin johtokunnan j\xc3\xa4sen vuodesta 1910, NNKY:n johtokunnan j\xc3\xa4sen Jyv\xc3\xa4skyl\xc3\xa4ss\xc3\xa4 1897\xe2\x80\x931909, Pietarsaaressa 1903\xe2\x80\x931919. Suomen NNKY:n p\xc3\xa4\xc3\xa4johtokunnan j\xc3\xa4sen h\xc3\xa4n oli 1905\xe2\x80\x931911. H\xc3\xa4n oli Kuuromykk\xc3\xa4in Auttajayhdistyksen Pietarsaaren piirin puheenjohtajana sen alusta alkaen, vuodesta 1904. J\xc3\xa4\xc3\xa4ty\xc3\xa4\xc3\xa4n Pietarsaaresta el\xc3\xa4kkeelle Kahelin palasi Jyv\xc3\xa4skyl\xc3\xa4\xc3\xa4n ja toimi siell\xc3\xa4 Kuuromykk\xc3\xa4in yhdistyksen puheenjohtajana.'